**SELETUSKIRI**

**Mulgi valla lasteaedade põhimääruste eelnõude juurde***(Abja Lasteaia põhimäärus, Karksi-Nuia Lasteaia põhimäärus, Mõisaküla Lasteaia põhimäärus, Õisu Lasteaia põhimäärus ja Halliste Lasteaed Pääsuke põhimäärus).*

Eesmärk

Seletuskiri on koostatud viie Mulgi valla munitsipaallasteaia põhimääruse eelnõu juurde: Abja Lasteaed, Halliste Lasteaed Pääsuke, Õisu Lasteaed, Mõisaküla Lasteaed ja Karksi-Nuia Lasteaed.

Eelnõude eesmärk on ajakohastada ja ühtlustada lasteaedade tegevuse alused, juhtimine, struktuur, majandamine ning asjaajamine vastavalt kehtivatele õigusaktidele ja kohaliku omavalitsuse korraldusele.

Õiguslik alus

Põhimäärused kehtestatakse kohaliku omavalitsuse korralduse seaduse § 22 lõike 1 punkti 34 alusel ning alusharidusseaduse § 16 lõike 2 alusel, mis jõustus 1. septembril 2025 ja asendas senise koolieelse lasteasutuse seaduse (KELS).

Uue seaduse kohaselt peab lasteaia põhimäärus või põhikiri sisaldama vähemalt lasteaia asukohta ja tegevuskohti, nimetust, struktuuri, õppekeelt või õppekeeled.

Muudatuste vajadus

Põhimääruste kehtestamine tuleneb vajadusest viia kooskõlla alusharidusseadusega ja Mulgi valla põhimäärusega. Uued põhimäärused asendavad varasemad, osaliselt aegunud määrused. Muudatused on vajalikud seoses:

* seadusandluse muutumisega (KELS → AHS);
* vajadusega täpsustada juhtimis- ja struktuurimudeleid;
* selgemate töökorralduse ja vastutuse põhimõtete kehtestamisega;
* digitaalse asjaajamise ja arengukavade koostamise nõuetega;
* vajadusega ühtlustada Mulgi valla lasteaedade halduslik raamistik.

Põhimääruste muudatused, mis tuleb teha koolieelse lasteasutuse seaduse ja alusharidusseaduse erinevustest tulenevalt on peamiselt terminoloogilised, korralduslikud ja sisulised. Vajadus on muuta viited õigusaktidele - asendada koolieelse lasteasutuse seaduse viide alusharidusseadusega. Põhimäärustes tuleb asendada mõisted, sh koolieelse lasteasutus edaspidi lasteaed ja sõimerühm edaspidi lastehoiurühm. Alusharidusseadus sätestab rühma moodustamise alused (lasteaiarühm, lastehoiurühm, liitrühm ning väiksem rühm haridusliku erivajadusega lastele).

Põhimäärustes tuleb täpsustada hoolekogu roll, selle moodustamine ja ülesanded, viidata pidaja poolt kehtestatud töökorrale. Alusharidusseaduse järgi koostab arengukava direktor ning selles tuleb arvestada lisaks sisehindamise tulemustele ka riskianalüüsi tulemustega, mida koolieelse lasteasutuse seaduses nõutud ei olnud.

Kõik viis põhimäärust sisaldavad järgmisi peatükke:

* Üldsätted – reguleerimisala, nimetus, asukoht, õiguslik seisund, eesmärk ja struktuur.
* Õppe- ja kasvatustegevuse alused – õppekava, metoodika, keskkond, valverühmad.
* Laste ja vanemate õigused ja kohustused – selged ja võrdsed põhimõtted.
* Töötajad – ametikohad, ülesanded, õigused ja vastutus.
* Juhtimine – direktori ja hoolekogu pädevus.
* Majandamine ja asjaajamine – vara, eelarve, aruandlus.
* Ümberkorraldamine ja lõpetamine – volikogu otsustusõigus.
* Rakendussätted – kehtetuks tunnistamine ja jõustumine.

Mõju

Põhimääruste uuendamine:

* tagab õigusliku selguse ja kooskõla kehtiva alusharidusseadusega;
* loob ühtse haldusraamistiku kõigile Mulgi valla lasteaedadele;
* parandab juhtimise ja töökorralduse läbipaistvust;
* toetab lasteaia arengukavade süsteemset koostamist ja elluviimist.

Tunnistada kehtetuks järgmised määrused:

* Mulgi Vallavolikogu 21. novembri 2018. a määrus nr 57 „Karksi-Nuia Lasteaia põhimäärus“;
* Mulgi Vallavolikogu 17. oktoobri 2018. a määrus nr 48 „Abja Lasteaia põhimäärus“;
* Mulgi Vallavolikogu 25. juuni 2024. a määrus nr 63 „Mõisaküla Lasteaia põhimäärus“;
* Mulgi Vallavolikogu 21. augusti 2019. a määrus nr 103 „Halliste Lasteaia Pääsuke põhimäärus“;
* Mulgi Vallavolikogu 21. novembri 2018. a määrus nr 59 „Õisu Lasteaia põhimäärus“.

Rahalist kulu ega tulu uute määruste kehtestamine ning eelnevate määruste kehtetuks tunnistamistega Mulgi vallale ei kaasne.

Määrus jõustub kolmandal päeval pärast Riigi Teatajas avaldamist.

Reelika Liivak
haridusnõunik